กรุงศรีฯผลัดใบ‘ซีอีโอ’ลาออกเปลี่ยนผู้ถือหุ้น
&#8220;มาร์ค อาร์โนลด์&#8221; ยื่นใบลาออกตำแหน่งซีอีโอกรุงศรีฯ และจีอี บอร์ดการันตีผลงานดี ไม่มีปัญหาขัดแย้ง พร้อมเรียกประชุมคณะกรรมการด่วน
28 พ.ย. 2555

“มาร์ค อาร์โนลด์” ยื่นใบลาออกตำแหน่งซีอีโอกรุงศรีฯ และจีอี บอร์ดการันตีผลงานดี ไม่มีปัญหาขัดแย้ง พร้อมเรียกประชุมคณะกรรมการด่วน
ธนาคารกรุงศรีอยุธยา ได้แจ้งต่อตลาดหลักทรัพย์ว่า คณะกรรมการธนาคารได้แจ้งว่า นายมาร์ค จอห์น อาร์โนลด์ ได้แจ้งความประสงค์ขอลาออกจากตำแหน่งกรรมการธนาคารและตำแหน่งประธานเจ้าหน้าที่บริหารและกรรมการผู้จัดการใหญ่ของธนาคาร รวมทั้งลาออกตำแหน่งในจีอี แคปปิตอล โดยมีผลตั้งแต่วันที่ 1 ม.ค. 2556 เป็นต้นไป ทั้งนี้ นายอาร์โนลด์ ระบุว่า จะกลับไปทำงานที่ยุโรป
คณะกรรมการธนาคารกรุงศรีอยุธยา ชี้แจงว่า ที่ผ่านมานายอาร์โนลด์ได้เข้ามาร่วมงานกับธนาคารเมื่อเดือน ม.ค. 2553 โดยมีผลงานที่โดดเด่น คือมีส่วนการสร้างทีมบริหารที่เข้มแข็งและเปี่ยมประสบการณ์ ซึ่งมีผลการเติบโตของธนาคารอย่างต่อเนื่อง อย่างไรก็ตามคณะกรรมการธนาคารจะมีการเรียกประชุมภายในสัปดาห์นี้
เมื่อเดือน ก.ย.ที่ผ่านมา กลุ่มจีอีได้ขายหุ้นของธนาคารกรุงศรีอยุธยา (BAY) ราว 7.6% ผ่านตลาดหลักทรัพย์ฯ และระบุในแถลงการณ์ว่า บริษัทจะยังคงทบทวนทางเลือกสำหรับหุ้น BAY ที่บริษัทยังถืออยู่อีก 25%
ด้านนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ยังไม่ทราบเรื่องนายอาร์โนลด์ ลาออกจากตำแหน่ง และธนาคารยังไม่มีการแจ้งมายัง ธปท.โดยตรง